b'\n_START_ARTICLE_\nPihlavan huvila-alue\n_START_PARAGRAPH_\nPihlavan huvila-alue eli ns. Huvilaranta on Porissa Pihlavan kaupunginosassa sijaitseva kulttuurihistoriallisesti arvokas 1800-luvun j\xc3\xa4lkipuoliskon ja 1900-luvun alun huvilakulttuuria edustava alue._NEWLINE_Huvila-alue on Yyterinniemell\xc3\xa4 Pihlavan taajaman luoteispuolella, se rajoittuu Pihlavanlahteen sek\xc3\xa4 muun muassa Pihlavan sahan ja Porin titaanidioksiditehtaan teollisuusalueisiin. Ennen huvilayhdyskunnan synty\xc3\xa4 paikalla oli Yyterin kartanon torppia ja peltoja. Alue on yksi Suomen parhaiten s\xc3\xa4ilyneist\xc3\xa4 varhaisen huvilakulttuurin edustajista ja kuuluu Museoviraston inventoimiin valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin.\n_START_SECTION_\nHistoria\n_START_PARAGRAPH_\nPihlavan huvila-alue muodostui 1800-luvun puoliv\xc3\xa4liss\xc3\xa4, kun porilaiset teollisuusmiehet ja porvarit alkoivat rakentaa huviloitaan Yyterin kartanon maille. Huvilak\xc3\xa4ytt\xc3\xb6\xc3\xb6n otettiin my\xc3\xb6s kartanon vanhoja torppia. Valtaosa alueen huviloista on per\xc3\xa4isin 1900-luvun vaihteesta, vanhimmat on rakennettu 1850- ja 1860-luvuilla. Huviloita oli parhaimmillaan 1920-luvulla noin 30 kappaletta. Ne ovat kooltaan noin 250\xe2\x80\x93600 m\xc2\xb2 ja p\xc3\xa4\xc3\xa4osin puurakenteisia. Samaan kokonaisuuteen lasketaan kuuluvaksi my\xc3\xb6s Pihlavan sahan asuinalue._NEWLINE_Huviloita ovat suunnitelleet useat tunnetut suomalaiset ja ulkomaiset arkkitehdit, kuten Julius Basilier, Torkel Nordman, Karl Lindahl ja Jarl Eklund. Arkkitehtonisesti merkitt\xc3\xa4vimpi\xc3\xa4 ovat Ahlstr\xc3\xb6min perheelle kuuluva Honkala sek\xc3\xa4 Rosenlewin suvun omistamat Grankulla ja tiilirakenteinen funktionalismia edustava Erikstorp. Honkala on muun muassa Maire Gullichsenin syntym\xc3\xa4koti. Sen yhteydess\xc3\xa4 sijaitsee paviljonki, jossa on Tove Janssonin tekemi\xc3\xa4 Goethe-aiheisia sein\xc3\xa4maalauksia. Wilhelm Rosenlewin rakennuttaman Grankullan rannassa oli 200 metri\xc3\xa4 pitk\xc3\xa4 laituri, josta Rosenlew-yhti\xc3\xb6iden omistama h\xc3\xb6yrylaiva Saga purjehti p\xc3\xa4ivitt\xc3\xa4in Porin keskustan jokisatamaan.'